
Sporočilo za javnost
Nagrajenci Mestne občine Murska Sobota ob letošnjem kulturnem prazniku

Murska Sobota,  3. februar 2014 – Mestni svet Mestne občine Murska Sobota je na svoji 23. redni seji sprejel sklep, da ob letošnjem kulturnem prazniku nagrade Mestne občine Murska Sobota prejmejo naslednje nagrajenke:  
Denarno nagrado Mestne občine Murska Sobota za življenjsko delo na področju kulturne in glasbene umetnosti prejme Zdenka Novak.
Zdenka Novak, rojena v Murski Soboti, je po maturi na soboški gimnaziji nadaljevala študij  na glasbeni akademiji v Zagrebu, kjer je leta 1959 diplomirala. Tretjo stopnjo študija je nadaljevala na Akademiji za glasbo v Ljubljani in ob zaključku podiplomskega študija prejela Prešernovo nagrado. Za njeno nadaljnje strokovno delo ji je slovenski prostor postajal premajhen in je svoje znanje nadgrajevala in izpopolnjevala v tujini – Salzburgu, Kölnu in v Varšavi.
Pedagoška pot Zdenke Novak se je začela v domačem kraju, v Murski Soboti, kjer je eno leto poučevala na Glasbeni šoli. S poučevanjem je nadaljevala na Srednji glasbeni šoli v Mariboru. Zatem je začela predavati na Akademiji za glasbo v Ljubljani, kjer je leta 1965 bila imenovana za docentko, pozneje ji je bil podeljen naziv izredne profesorice, leta 1975 pa naziv redne profesorice. Tri mandatna obdobja je bila predstojnica oddelka za klavir, orgle in harfo. Poleg svojega rednega dela na akademiji, je svoje znanje preko predavanj prenašala tudi na predavatelje glasbenih šol doma in v tujini. Večkrat je predsedovala žiriji na republiških tekmovanjih glasbenih šol in študentov glasbene akademije, ter bila članica žirije na jugoslovanskih tekmovanjih v Beogradu, Subotici, Zagrebu, Prištini. 
S svojimi koncerti, ki so potekali v sklopu Ljubljanskih umetnikov in društev slovenskih skladateljev je razveseljevala in obogatila marsikatero kulturno glasbeno – literarno prireditev v Sloveniji, Jugoslaviji in v Avstriji. Njeni koncerti so obsegali dela vseh stilskih obdobij od baroka, klasike, romantike, moderne in izvajala je dela Händla, Beethovna, Bacha, Brahmsa, Chopina, Schumanna, Liszta, itd. Z deli slovenskih skladateljev: Bravničarja, Škerjanca, Kreka, Ukmarja, Ježa, Ravnikarja, Švare, Osterca, Pahorja ter Ipavca je Zdenka posnela obsežen opus tudi za številne radijske postaje (radio Ljubljana, Trst in radijske postaje države Jugoslavije) in s svojim izvajanjem širila glasbena obzorja ter ponesla ime Slovenije v tujino. 
Čeprav je Zdenka Novak svojo aktivno poklicno pot in glasbeno ustvarjanje izživela predvsem v Ljubljani,  je v srcu vedno ostala Sobočanka. Vedno se je predstavila kot Zdenka Novak iz Murske Sobote in s tem Soboto ponesla po Sloveniji in v svet. Vsakemu povabilu na koncert v svojem rojstnem kraju  se je rada odzvala in z veseljem zaigrala umetniško vrhunsko dodelane in priljubljene skladbe. 
Za svoja umetniška dela je prejela številna priznanja in pohvale. Prvo pohvalo in priznanje za najboljšo pianistko je dobila že pri 14. letih. Na drugem jugoslovanskem natečaju mladih glasbenih umetnikov do 30. leta je dobila 3. nagrado in tudi jugoslovanska radiotelevizija ji je za izvedbo del Janka Ravnikarja »VZPON« podelila priznanje. 
Po upokojitvi v 90-ih letih se je Zdenka Novak preselila domov in svojo upokojitev preživlja v Murski Soboti. 
Priznanje Mestne občine Murska Sobota za uspešno delo in prispevek k razvoju kulturnih dejavnosti prejmeta Lucija Rožman in Klara Draković.
KUD Štefan Kovač Murska Sobota že vrsto let uspešno ustvarja na področju gledališke dejavnosti in se s svojimi predstavami uvršča na območna, regijska in državna srečanja gledaliških skupin v organizaciji Javnega sklada RS za kulturne dejavnosti. V svoje vrste vključuje vse več mladih, med katerimi po kvaliteti prav gotovo izstopata igralki Klara Draković in Lučka Rožman, ki sta že prej uspešno nastopali v okviru šolskih predstav, v KUD Štefan Kovač pa sta se vključili v gledališki sezoni 2011/2012, ko sta igrali v predstavi Woodya Allena: Bog in se s soigralci po območnih in regijskih srečanjih takoj uvrstili na državno Linhartovo srečanje gledaliških skupin v Postojni – med 8 najboljših predstav v Sloveniji. 
Po velikem uspehu skupine in glede na izvrstno odigrani vlogi v predstavi, ju je režiser Milivoj Miki Roš v gledališki sezoni 2012/2013 izbral za predstavo Gorana Gluvića: Čuvaja zadnjega kozarca vode. Po uspešnih nastopih na odru v Murski Soboti in Grosuplju ter po izjemnih kritikah na regijskem srečanju v Mariboru, sta se mladi igralki uvrstili med 8 najboljših predstav v Sloveniji VIZIJE- Festival mladinskih gledaliških lutkovnih & rock skupin Slovenije v Novi Gorici in se tam odlično odrezali, saj sta prejeli nagrado VIZIONAR za najbolj uigran igralski par, pri čemer gre za najvišje priznanje, ki ga lahko dobi mladi ljubiteljski igralec v Sloveniji.  

Obrazložitve so povzete iz gradiva, pripravljenega za obravnavo na mestnem svetu, ki ga najdete na tej povezavi:  (http://www.murska-sobota.si/sites/default/files/dokumenti/mestni-svet/114/Sklep%20o%20podelitvi%20nagrad%20ob%20kulturnem%20prazniku%202014.pdf

Župan Mestne občine Murska Sobota Anton Štihec bo nagrajencem nagrade izročil na osrednji občinski slovesnosti ob slovenskem kulturnem prazniku, ki bo v petek, 7. februarja 2014 ob 19. uri v Gledališču Park Murska Sobota. Slavnostna govornica ob prazniku bo Jasna Horvat, direktorica Pokrajinske in študijske knjižnice Murska Sobota. V programu bo nastopila zasedba ČOMPE.  Video portrete letošnjih nagrajencev je režirala Duša Škof. 

